बेहतर फिल्डिंग ने चेन्‍नई को जिताया - Chennai beat kollkata after jadeja runs amok - AajTak
बेहतर फिल्डिंग ने चेन्‍नई को जिताया
टी20 लीग मुकाबले में चेन्नई ने मौजूदा चैम्पियन कोलकाता को चार विकेट से हरा दिया. जीत के लिए मिले 120 रनों के लक्ष्य को चेन्‍नई ने 19.1 ओवर में छह विकेट खोकर हासिल कर लिया.
कोलकाता, 20 अप्रैल 2013, अपडेटेड 23:31 IST
टी20 के छठे संस्करण में शनिवार को ईडन गार्डन स्टेडियम में खेले गए मुकाबले में चेन्नई ने मौजूदा चैम्पियन कोलकाता को चार विकेट से हरा दिया.
मैच के दौरान पठान बल्लेबाजी के दौरान शानदार लय में दिख रहे थे, लेकिन ड्वेन ब्रावो ने अपनी ही गेंद पर शानदार फिल्डिंग के जरिये पठान को आउट किया, वह मैच का टर्निग प्वाइंट था. उस समय लगभग आठ ओवर हो चुके थे और पठान बॉल पर अच्छा प्रहार कर रहे थे. फिल्डिंग के दौरान चेन्‍नई ने लगभग 15-20 रन बचाए, जोकि इस मैच में निणार्यक साबित हुए.
कोलकाता से जीत के लिए मिले 120 रनों के लक्ष्य को चेन्‍नई ने 19.1 ओवर में छह विकेट खोकर हासिल कर लिया.
चेन्‍नई की ओर माइकल हसी ने सबसे ज्यादा 40 रनों की पारी खेली. इसके अलावा रवींद्र जडेजा ने ताबड़तोड़ 36 रनों की पारी खेली. जडेजा ने 14 गेंदों का सामना करते हुए तीन छक्के और तीन चौके जड़े.
लक्ष्य का पीछा करने उतरी चेन्‍नई की शुरुआत खराब रही. कप्तान धोनी ने सभी को चौंकाते हुए माइकल हसी के साथ रविचंद्रन अश्विन (11) को पारी की शुरुआत करने के लिए भेजा लेकिन अश्विन कप्तान के फैसले को सही साबित नहीं कर सके. 24 रनों के कुल योग पर अश्विन सुनील नरेन का शिकार बने.
अश्विन के आउट होने पर बल्लेबाजी करने आए मुरली विजय (02) 31 रनों के कुल योग पर पगबाधा हुए. 40 रनों के कुल योग पर चेन्‍नई को तीसरा झटका लगा. सुरेश रैना सात रन बनाकर पवेलियन लौट गए. इसके बाद 54 रनों के कुल योग पर धोनी के रूप में चेन्‍नई को चौथा झटका लगा.
चेन्‍नई ने लगातार विकेट गंवाए, लेकिन हसी ने एक छोर को मजबूती से थामे रखा. 71 रनों के कुल योग पर सुब्रमणयम बद्रीनाथ 6 रन बनाकर चलते बने. यह चेन्‍नई का पांचवा विकेट था. हसी के रूप में चेन्‍नई का छठा विकेट 89 रन पर गिरा. हसी ने 51 गेंदों का सामना किया और दो चौके और एक छक्का लगाया.
चेन्‍नई को अंतिम चार ओवरों में जीत के लिए 40 रन बनाने थे, जिसके बाद 17वें ओवर में जडेजा ने बालाजी के ओवर में 13 रन बटोरे. इसके अगले ओवर में नरेन 10 रन लुटाए. अंतिम 12 गेंदों में चेन्‍नई को 17 रन बनाने थे. जडेजा और और ड्वेन ब्रावो ने मिलकर कैलिस द्वारा किए गए इस ओवर 13 रन ठोक कर अपनी टीम की जीत पक्की कर दी. अंत में जडेजा ने छक्के के साथ अपनी टीम को जीत दिला दी.
इससे पहले, टॉस जीतकर पहले बल्लेबाजी करने उतरी कोलकाता ने निर्धारित 20 ओवरों में नौ विकेट खोकर 119 रन बनाए.
कोलकाता की ओर से यूसुफ पठान और कप्तान गौतम गंभीर ने 25-25 रनों की पारी खेली. इसके अलावा देवव्रत दास ने 19 रनों का योगदान दिया. चेन्‍नई की ओर से रवींद्र जडेजा ने तीन और रविचंद्रन अश्विन ने दो सफलताएं हासिल की.
कोलकाता को मनविंदर बिसला की जगह पारी की शुरुआत करने आए यूसुफ पठान और कप्तान गौतम गंभीर ने बेहतर शुरुआत दी. दोनों ने पहले पांच ओवर में 46 रन जोड़े. अब तक बल्ले से प्रभावित नहीं कर सके पठान ने कुछ अच्छे शॉट्स लगाए. 46 रनों के कुल योग पर माइकल हसी ने सीमा रेखा पर गंभीर का शानदार कैच लपककर उन्हें पवेलियन की राह दिखाई. गंभीर ने 19 गेंदों में पांच चौके जड़े.
गंभीर के आउट होने पर बल्लेबाजी करने आए जैक्स कैलिस बगैर खाता खोले रन आउट हो गए. उन्हें बद्रीनाथ ने रनआउट किया. 50 रनों के कुल योग पर इस टूर्नामेंट में शानदार फॉर्म में चल रहे इयान मोर्गन दो रन बनाकर चलते बने. 54 रनों के योग पर बढ़िया बल्लेबाजी कर रहे पठान दूसरा रन लेने के चक्कर में रन आउट हो गए. पठान ने 22 गेंदों का सामना किया. इस दौरान उन्होंने चार चौके भी जड़े. अच्छी शुरुआत के बावजूद नाइट राइडर्स ने महज 10 रनों के भीतर अपने चार शीर्ष बल्लेबाजों के विकेट गंवाए.
पांचवें विकेट के लिए मनोज तिवारी और दास ने अपनी टीम के लिए 27 रनों की अहम साझेदारी की लेकिन दास 82 रनों के कुल योग पर रविचंद्रन अश्विन की गेंद पर पगबाधा हो गए. दास ने 15 गेंदों का सामना किया और दो छक्के जड़े. इसके बाद एक बार फिर से नाइट राइडर्स की पारी लड़खड़ा गई.
कोलकाता ने 100 रनों अंदर ही अपने आठ बल्लेबाज गंवा दिए. अंत में सुनील नरेन ने रवींद्र जडेजा के एक ओवर में दो छक्के जड़कर अपनी टीम के स्कोर को सम्मानजनक स्थिति तक ले जाने की कोशिश की, लेकिन वह 13 रन बनाकर आउट हो गए.